
                                     RAPORT

asupra  propunerii legislative privind condamnările cu caracter politic

 din perioada 1956-1962

              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă privind condamnările cu caracter politic din perioada 1956-1962,  trimisă cu adresa nr.Pl-x 344 din 12 mai 2008 şi  înregistrată cu nr. 31/505 din 13 mai 2008.
               Senatul, în calitate de primă Cameră sesizată, a respins iniţiativa legislativă în şedinţa din 6 mai  2008.

             Potrivit prevederilor art. 75 din Constituţia României, republicată, şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor  este  Cameră decizională. 
             Propunerea legislativă are ca obiect de reglementare  calificarea faptelor legate de evenimentele cu caracter politic din Ungaria din perioada 1956-1962, ce au avut drept scop înfrângerea manifestaţiilor anticomuniste şi acordarea de despăgubiri persoanelor condamnate, conform Decretului-lege nr.118/1990 privind acordarea unor despăgubiri persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri, republicat.
             Consiliul Legislativ, prin avizul nr.1756 din 18.12.2007, a avizat favorabil propunerea legislativă, cu observaţii şi propuneri.
             Comisia pentru drepturile omului, culte şi problemele minorităţilor naţionale, prin avizul nr.25/252/02.07.2008 a avizat favorabil propunerea legislativă.

Guvernul, prin punctul de vedere  transmis cu adresa nr.224 din 28.01.2008, nu susţine adoptarea acestei iniţiative legislative, întrucât Guvernul a aprobat şi transmis la Parlament un proiect de lege privind condamnările cu caracter politic şi măsurile administrative asimilate acestora pronunţate şi măsurile administrative asimilate acestora pronunţate în perioada 6 martie 1945-22 decembrie 1989, prin care se urmăreşte să se realizeze o reparaţie morală pentru toate persoanele care s-au împotrivit făţiş regimului totalitar comunist.         
              În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive şi documentele care o însoţesc, în şedinţa din 27 august 2008. 
              La lucrările Comisiei a participat, în calitate de invitat, din partea Ministerul Justiţiei, domnul Theodor Cătălin Nicolescu, secretar de stat.

              La dezbateri au fost prezenţi 14 deputaţi, din totalul de 26 membrii ai Comisiei juridice, de disciplină şi imunităţi . 

              În urma dezbaterilor, membrii Comisiei au hotărât, cu unanimitate de voturi, să  propună plenului Camerei Deputaţilor respingerea propunerii legislative privind condamnările cu caracter politic din perioada 1956-1962, reglementare rămasă fără obiect, având în vedere   că proiectul de lege al Guvernului, care cuprinde măsuri reparatorii  pentru o categorie mult mai largă de persoane persecutate politic în timpul regimului comunist, a fost  adoptat de Senat şi se află în dezbatere la Camera Deputaţilor.  
                 În raport cu obiectul şi conţinutul reglementării, propunerea legislativă face parte din categoria legilor organice.
                          PREŞEDINTE ,                                   SECRETAR,
           Sergiu ANDON                                   George BĂEŞU
Red., consilier Cecilia Păduroiu

